XALQARO QIZIL XOCh QO‘MITASINING TOShKENTDAGI O‘RTA OSIYO RESPUBLIKALARI VA QOZOG‘ISTON UChUN MINTAQAVIY VAKOLATXONASI TO‘G‘RISIDA

O‘zbekiston Respublikasi Hukumati bilan Xalqaro Qizil Xoch Qo‘mitasi o‘rtasida Qo‘mitasining O‘rta Osiyo respublikalari va Qozog‘iston uchun O‘zbekiston hududidagi Mintaqaviy vakolatxonasini tuzish to‘g‘risida 1993-yil 29-yanvardagi bitimga muvofiq, Vakolatxonaga insonparvarlik faoliyatini amalga oshirish uchun qulay sharoitlar yaratish maqsadida Vazirlar Mahkamasi qaror qiladi:
 1. Xalqaro Qizil Xoch Mintaqaviy vakolatxonasiga Bitim va amaldagi qonunchilikda belgilangan imtiyozlar va immunitetlar, shuningdek, yashash va transportda yurish bilan bog‘liq bo‘lgan barcha xarajatlarni O‘zbekiston Respublikasi hududida muomalada bo‘lgan pul birligi bilan to‘lash huquqi berilsin.
 2. Tashqi iqtisodiy faoliyat milliy banki (o‘rtoq Azimov) Xalqaro qizil Xoch Qo‘mitasining Mintaqaviy vakolatxonasi uchun tegishli hisoblar ochsin.
 3. Davlat bojxona qo‘mitasi (o‘rtoq Abdug‘aniyev) Xalqaro qizil Xoch Qo‘mitasining xayriya dasturlarini amalga oshirish uchun atalgan yuklarini va rasmiy (xizmat) foydalanishdagi buyumlarini bojxona boji hamda boshqa boj yig‘imlari to‘lashdan ozod qilsin, shuningdek, O‘zbekiston Respublikasi hududi orqali shunday yuklarni tranzit yo‘li bilan olib o‘tishda eng qulay sharoitlar yaratsin.
 4. Toshkent shahar hokimligi (o‘rtoq Fozilbekov) bir oy muddat ichida belgilangan tartibda Vakolatxonaga 1-Ulyanov tor ko‘chasi, 8-uydagi binoni, shu binoni egallab kelgan Respublika mehr-shafqat va salomatlik jamg‘armasiga esa Furqat ko‘chasi, quyidagi ma’muriy korpusdan 3 ta xona ajratsin.
 5. Aloqa vazirligi (o‘rtoq Rahimov) Vakolatxonani zarur aloqa vositalari bilan ta’minlasin.
 6. “O‘zbekiston havo yo‘llari” milliy aviakompaniyasi Xalqaro Qizil Xoch qo‘mitasini samolyotda uchib o‘tish va qo‘nish yig‘imlaridan, shu jumladan, Xalqaro Qizil Xoch Qo‘mitasi dasturlarini bajarish, shuningdek, xizmat maqsadlari uchun buyumlar tashuvchi tranzit qatnovlar uchun yig‘imlardan ozod qilsin.
 7. Tashqi ishlar vazirligi (o‘rtoq Safoyev):
 Vakolatxona xodimlarini akkreditatsiya qilishni rasmiylashtirsin;
 O‘zbekiston Respublikasi fuqarosi bo‘lmagan xodimlar uchun kvartiralar ajratish masalasini hal etsin.
 8. Mazkur qarorning bajarilishini nazorat qilish Bosh vazir o‘rinbosari o‘rtoq M.Q. Qoraboyev zimmasiga yuklatilsin.